Ritratt: Repubblika .td_uid_2_6107ec118bd3c_rand.td-a-rec-img{text-align:left}.td_uid_2_6107ec118bd3c_rand.td-a-rec-img img{margin:0 auto 0 0} Illum rajt petizzjoni li qiegħda ddur ma' partitarji Laburisti, fejn membri, delegati u attivisti tal-partit huma mitluba jikkonfermaw il-fiduċja tagħhom f'Joseph Muscat, u jinjoraw ittra ta' "klikka nies għedewwa tal-pajjiż". Kien il-President tal-grupp Repubblika, wieħed fost gruppi oħra li jirrappreżentaw is-soċjetà ċivili, li wassal ittra mill-NGO lill-President tal-Partit Laburista, fejn jiġi mitlub li Joseph Muscat, li tant għamel ħsara internazzjonalment lill-isem ta' Malta, jiġi mkeċċi minn Partit li ħadem tant għall-ħaddiema kontra l-korrotti. Dan il-kliem ta' mibegħda qiegħed jintuża ftit ġranet biss wara li l-Prim Ministru għamel pass kbir u skuża ruħu mal-familja Caruana Galizia għall-qtil ta' mara, li kien possibbli wkoll għaliex dan it-tip ta' lingwaġġ kien jintuża wisq ta' spiss fil-konfront tagħha. Il-Partit Laburista nħoloq wara l-1919, anke bħala konsegwenza tal-qtil ta' erba' ħaddiema, biex jiddefendi l-interessi ta' kull ħaddiem. Dan il-partit iġġieled fit-toroq għad-dritt tal-espressjoni meta din ġiet imrażżna mill-gvern kolonjali; u l-ġurnalisti tiegħu ppreferew imorru l-ħabs milli jagħlqu ħalqhom. Għalhekk ma nistax nemmen kif jista' partit b'dan il-passat, jgħajjar "għedewwa" nies normali, li jitkellmu għaliex iridu jaraw il-verità toħroġ u l-passi kontra l-korrotti jittieħdu. Jien mhux se nagħlaq ħalqi Jiena nagħmel parti mill-NGO Repubblika li kitbet dik l-ittra, u nappoġġja bis-sħiħ il-kontenut tagħha. Meta rajt din il-petizzjoni, iddeċidejt li ma nistax nibqa' siekta quddiem dan it-tip ta' lingwaġġ perikoluż. M'għandi l-ebda intenzjoni nagħlaq ħalqi fil-konfront ta' nies li jaħsbu li se jbeżżgħuni billi jgħajru lili u lil sħabi "għedewwa tal-pajjiż". Iż-żmien tal-biża' ilu li spiċċa. Lesta nikkonfronta lil kull min jipprova juża kliem vojt bħak dan, ikun xi jkun il-kulur politiku tiegħu jew tagħha. Lesta niġġieled kontra dan it-tip ta' lingwaġġ ta' theddid indirett, anke fil-qrati jekk hemm bżonn. Din it-tattika diġà esperjenzjajnieha bil-mod kif ġiet ittratta Daphne Caruana Galizia, meta bdiet toħroġ il-verità fuq dak li l-eks ministru Edward Scicluna fil-qorti sejjaħ il-"Kitchen Cabinet" korrott ta' Joseph Muscat, li kien qiegħed imexxi l-Istat malti. Klikka li ħadmet bil-barka ta' Muscat Robert Abela talab skuża lill-familja ta' Daphne Caruana Galizia f'isem l-istat Malti, wara li l-qorti sabet li l-istat kien ħati tal-fatt li m'għamel xejn biex jipproteġi d-dritt tagħha li titkellem. Sab li kellha raġun fuq il-korruzzjoni li kienet għaddejja. Waqt ħajjitha, għajruha 'saħħara', bir-riżultat li min emminhom, ma ndunax bil-logħba perikoluża li kien qiegħed jilgħab min kien qiegħed juża dan it-tip ta' insult, filwaqt li kien qiegħed jidħak bihom, u jdaħħal flus il-poplu f'butu. Klikka li ttradiet il-prinċipji stess li fuqhom huwa mibni l-Partit Laburista, prinċipji li jisħqu li l-ġid tal-pajjiż għandu jmur kollu kemm hu għall-ġid komuni. Klikka li setgħet topera għax kellha l-barka ta' Joseph Muscat li kellu l-ogħla kariga mogħtija lilu mill-poplu, biex iħares l-interessi tal-pajjiż, u mhux tal-klikka korrotta tiegħu. Ta' min jien għadu Iva, jien għadu. Għadu tal-gideb sfrenat li bih membri tal-gvern Laburista jridu jgħattu l-korruzzjoni tagħhom. Inżomm ma' dawk, ta' kwalunkwe kulur politiku, li jfittxu l-verità u li ma jridux jieklu minn fuq ras il-poplu. Naċċetta li hawn min ma jaħsibhiex bħali, u lesta niddiskuti ma' dawn il-persuni ta' rieda tajba b'mod ċivili u demokratiku. Lesta li nikkonfronta u nqabbel il-fatti magħhom, u anke nirrikonoxxi fejn niżbalja, għaliex il-perfezzjoni mhix ta' din l-art. Iżda ma jien se nippermetti lil ħadd jigdeb u jqarraq bin-nies dwar l-intenzjonijiet tiegħi u ta' sħabi. Aħna ma nfittxu l-ebda poter. M'aħna marbutin mal-ebda partit politiku, kif huwa miktub fl-istatut tagħna stess. Aħna soċjetà ċivili bħal m'huma oħrajn; l-interessi ewlenin tagħna huma l-ġustizzja u s-saltna tad-dritt li ġew mgħaffġa minn klikka li ma kellha l-ebda skruplu tisraq lill-poplu tagħha stess. Tant kellha ħila biex tagħmel dan, li għad hemm min ma ntebaħx sa fejn kienu jaslu s-swaba' korrotti ta' din il-klikka, mifruxa mas-swali kollha tal-poter. Ir-rapport tat-tliet imħallfin, li kienu disposti anke jaħdmu in parti b'xejn biex toħroġ il-verità mill-inkjesta tagħhom, huwa miktub bil-Malti; kull Malti jista' jaqrah u jifhmu. Dawn l-imħallfin m'għandhomx il-jedd li jieħdu passi wara dak li nkixef fil-Qorti. Dak huwa d-dmir tal-Pulizija, u qegħdin nistennew ħa naraw x'se jagħmel il-Kummissarju b'din l-evidenza kollha. Qegħdin nistennew bil-ħerqa l-pubblikazzjoni imminenti ta' dak kollu li għandu x'jaqsam ma' din l-inkjesta, għaliex b'hekk nkunu nistgħu nifhmu lkoll min hu l-veru għadu tal-pajjiż. .td_uid_3_6107ec118bf42_rand.td-a-rec-img{text-align:left}.td_uid_3_6107ec118bf42_rand.td-a-rec-img img{margin:0 auto 0 0}